尷尬過紅魔鬼 祖記輸波入意大利盃決賽
2024年04月24日 12:01
東網電視
更多新聞短片
米利克為祖雲達斯射入「晉級1球」。(Getty Images)
周三(24日)凌晨意大利盃4強次回合,祖雲達斯靠比賽末段入番1球,作客以1比2不敵拉素,但兩回合合計仍然贏3比2,率先打入決賽。不過,祖記整體表現備受批評,加上以法定時間計算,近3仗不勝,教練阿里基下台壓力有增無減。
祖雲達斯首回合主場贏2比0,但今仗次回合作客迅速失去優勢,開波12分鐘,拉素由前鋒卡斯迪蘭奴斯頂入角球,打開紀錄,呢位25歲阿根廷射手下半場初段再入1球,協助拉素兩回合合計扳平2比2,立即令祖雲達斯壓力大增。
不過,祖記教練阿里基有神來之筆,81分鐘作出「神換」,由米利克入替杜辛華荷域,呢位波蘭國腳僅上陣2分鐘,近門撞入為祖雲達斯取得「晉級1球」。值得一提,貢獻助攻嘅添莫菲韋亞都係後備上陣,阿里基今仗臨場調動,總算有番些少功架。
不過,唔少祖雲達斯球迷不滿球隊表現,認為阿里基嘅戰術醜陋、一無是處,冇理由用狀態低迷嘅杜辛華荷域、韋斯頓麥堅尼踢正選,今次入到決賽純粹有運。有人更將祖雲達斯同曼聯驚險入英足盃決賽相提並論,認為兩隊表現都令人尷尬到不敢直視。
祖雲達斯打入意大利盃決賽後,將會同阿特蘭大對費倫天拿嘅勝方爭奪冠軍。